Mikil fjölgun tilkynninga til barnaverndarnefndar á Akranesi Samanburður á fjölda tilkynninga til barnaverndarnefnda og fjölda umsókna um þjónustu til Barnaverndarstofu fyrstu þrjá mánuði áranna 2012 og 2013 var birtur í síðustu viku . Þar kom fram að tilkynningum til barnaverndarnefnda fjölgaði á landinu öllu um tæplega 13% fyrstu þrjá mánuði ársins 2013 samanborið við fyrstu þrjá mánuði ársins 2012 . Hlutfallslega var fjölgun tilkynninga langmest á Akranesi þar sem þær fóru úr 18 fyrstu þrjá mánuði 1912 í 49 nú í ár . Fjölgunin er því nálægt 250% milli ára . Fjölgun slíkra mála er einnig mikil í Reykjanesbæ eða úr 109 í 167 á þessu tímabili , en minni annars staðar . Fleiri tilkynningar bárust um drengi , en stúlkur , en hlutfall tilkynninga vegna drengja var 53,1% fyrst þrjá mánuði ársins 2013 . Regína Ásvaldsdóttir bæjarstjóri á Akranesi segir erfitt að draga ályktanir vegna fjölgunar barnaverndartilkynninga út frá þremur fyrstu mánuðum ársins , en um sveiflur sé að ræða þar sem tilkynningarnar hafi verið 34 fyrstu þrjá mánuðina 2011 í stað 18 í fyrra og síðan 49 núna í ár . Regína vekur athygli á því að farið var í kynningu á 112 sem barnanúmeri í byrjun árs , með greinarskrifum í Skessuhorn og á heimasíðu Akraneskaupstaðar . Væntanlega hafi sú kynning orðið til þess að ýta við fólki , sem hafi svo leitt til mikils fjölda tilkynninga fyrstu þrjá mánuði þessa árs . Flestar tilkynningar frá barnaverndarnefndunum á landinu voru vegna vanrækslu , eða 35,9% fyrstu þrjá mánuði ársins 2013 . Einnig fjölgaði tilkynningum vegna kynferðisbrotamála um 50% á tímabilinu frá árinu áður . Er sú fjöldun rakin til mikillar umfjöllunar fjölmiðla um þau mál frá byrjun ársins . Fjöldi tilkynninga í skýrslunni er fenginn með því að leggja saman fjöldann frá mánuði til mánaðar og þess vegna getur sama barnið átt við í tilkynningum í hverjum mánuði . Til samanburðar við Akranes má nefna að á svæði Borgarfjarðar og Dala bárust 11 tilkynningar fyrstu þrjá mánuðina í fyrra en fimm sama tímabil nú í ár . Á svæði Snæfellinga bárust sex tilkynningar fyrstu þrjá mánuði 2012 en tíu fyrstu þrjá mánuðina í ár .